Hof hoor oor ‘moordenaar’ se vorige oortredingsArgieffoto. Mzwandile Majosi (28), die man wat in hegtenis geneem is nadat ŉ polisiebeampte se liggaam in ŉ veld buite Kimberley gevind is, staan nou vir die vierde keer in sy lewe op ŉ strafregtelike aanklag tereg. Maroela Media het vroeër berig Majosi is in hegtenis geneem nadat die liggaam van konst. Lentswe Edward Mogorosi op 8 Januarie in die veld naby Lerato Park gevind is. Mogorosi het verskeie steekwonde aan sy liggaam en gesig gehad. Kapt. Philani Nkwalase, woordvoerder van die Valke, het gesê van Mogorosi se gesteelde besittings is in Majosi se besit gekry toe hy in hegtenis geneem is. Volgens Nkwalase het Majosi Donderdag in die Kimberley-landdroshof verskyn waar hy om borgtog sou aansoek doen. Toe Majosi egter die bewyse aangehoor het wat die staat voorgelê het om sy borgtogaansoek teen te staan, het hy van plan verander en sy borgtogaansoek laat vaar. “Die Valke se ondersoek het aan die lig gebring dat Majosi in 2008 aan roof skuldig bevind is, in 2010 aan diefstal en later weer vir dwelmbesit in hegtenis geneem is. Die derde aanklag teen hom is steeds hangend,” het Nkwalase gesê. Majosi sal in polisieaanhouding bly tot sy volgende hofverskyning op 23 Maart.